钦定古今图书集成/明伦汇编/氏族典/第304卷 > 《廖用贤尚友录》 > 庄用宾
## 钦定古今图书集成/明伦汇编/氏族典/第304卷 > 《廖用贤尚友录》 > 庄用宾

按《泉州府志》：“用宾，字君采，晋江人。性鲠直少戆，遇事
倾吐，无所隐讳。嘉靖己丑进士，授行人，转司副，迁刑
部员外郎。时汪太宰𬭎肆威，陵折郎署，用宾扬其过。
汪忌之，出浙江按察佥事。直指事有不合，必与抗论。
擢给事中，以直谏显。倭寇逼郡，用宾父冢为寇所发，
偕弟用晦率乡兵直捣寇巢，负父骸以归，而用晦遂”
殁于贼，巡抚游震得上其事。万历三十二年，子凤章
复诣阙疏理，赠用宾太仆少卿，予用晦一子世袭百
户。